शुरुआत फाउल से की; पांचवें प्रयास में बेस्ट दिया, उसी ने मेडल दिलाया
Neeraj Chopra wins Diamond League in Lausanne भारत के स्टार जेवलिन थ्रोअर नीरज चोपड़ा ने लुसाने डायमंड लीग में शुक्रवार देर रात गोल्ड मेडल जीता। स्विट्जरलैंड के लुसाने शहर में खेली जा रही प्रतियोगिता में नीरज की पहली कोशिश फाउल रही।
भारत के स्टार जेवलिन थ्रोअर नीरज चोपड़ा ने लुसाने डायमंड लीग में शुक्रवार देर रात गोल्ड मेडल जीता। स्विट्जरलैंड के लुसाने शहर में खेली जा रही प्रतियोगिता में नीरज की पहली कोशिश फाउल रही। उन्होंने 5वें प्रयास में 87.66 मीटर भाला फेंका और इसी स्कोर ने उन्हें गोल्ड मेडल दिला दिया।
दूसरे नंबर पर रहे जर्मनी के जूलियन वेबर ने 87.03 मीटर का थ्रो कर सिल्वर मेडल जीता। चेक रिपब्लिक के जैकुब वादलेज तीसरे नंबर पर हैं। उन्होंने 86.13 मीटर के थ्रो के साथ ब्रॉन्ज मेडल जीता।
नीरज का यह इस साल यानी 2023 में दूसरा गोल्ड मेडल है। वे मई में दोहा डायमंड लीग में भी गोल्ड मेडल जीत चुके हैं।नीरज का यह 8वां इंटरनेशनल गोल्ड मेडल है। इससे पहले नीरज एशियन गेम्स, साउथ एशियन गेम्स, ओलिंपिक्स और डायमंड लीग में भी गोल्ड जीत चुके हैं।
मुरली श्रीशंकर मेडल नहीं जीत सके
नीरज के अलावा एक अन्य भारतीय लॉन्ग जंपर मुरली श्रीशंकर ने भी डायमंड लीग में हिस्सा लिया। उन्होंने शुरुआती 5 कोशिशों में 7.75, 7.63, 7.88, 7.59 और 7.66 मीटर की छलांग लगाई। लेकिन ये स्कोर मेडल जीतने के लिए काफी नहीं रहा, वह पांचवें नंबर पर रहे।
नीरज ने 5वें प्रयास में 87.66 मीटर भाला फेंका, उसी ने गोल्ड दिलाया
नीरज ने अपने थ्रो की शुरुआत फाउल के साथ की, लेकिन पांचवें प्रयास में गोल्ड मेडल जीता। उन्होंने कुल 6 थ्रो किए, देखें उनके सभी थ्रो का स्कोर...
छठे प्रयास का ज्यादा असर नीरज के मेडल पर नहीं पड़ा, क्योंकि पांचवें थ्रो में उनका 87.66 मीटर का स्कोर गोल्ड मेडल के लिए काफी रहा।
नीरज करिअर के पर्सनल बेस्ट से 2.28 मीटर दूर रहे
नीरज लुसाने में अपने पर्सनल बेस्ट से 2.28 मीटर दूर रहे। उन्होंने 87.66 मीटर भाला फेंका, जो उनके जून 2022 में स्टॉकहोम डायमंड लीग के पर्सनल बेस्ट स्कोर 89.94 मीटर कम रहा। फिर भी उन्हें भारत के लिए गोल्ड मेडल पक्का किया। हालांकि, उन्होंने लुसाने में अपने ओलिंपिक स्कोर 87.58 मीटर के स्कोर से बेहतर किया।
वर्ल्ड रिकॉर्ड जैन जेलेनी के नाम... जानें टॉप 5 रिकॉर्ड
जेवलिन थ्रो का वर्ल्ड रिकॉर्ड चेक गणराज्य के जैन जेलेनी के नाम है। उन्होंने 1996 के दौरान जर्मनी में हुई जेना जीस मीटिंग में 98.48 मीटर का थ्रो फेंक गोल्ड मेडल जीता था। टॉप-5 जेवलिन थ्रो रिकॉर्ड में जेलेनी के 3 स्कोर हैं। एक्टिव प्लेयर्स में जर्मनी के जोनास वेटर ही उनके रिकॉर्ड के पास पहुंच पाए। वेटर ने 2020 के दौरान पोलैंड में आयोजित कॉन्टिनेंटल टूर गोल्ड चैम्पियनशिप में 97.76 मीटर दूर भाला फेंका। तब वह वर्ल्ड रिकॉर्ड बनाने से महज 0.73 मीटर से चूक गए थे।
देखें लुसाने डायमंड लीग से पहले नीरज चोपड़ा के सभी करियर मेडल...
चोट के कारण नीरज ने 3 बड़े इवेंट गंवाए 
नीरज चोपड़ा ने पिछले साल लुसाने डायमंड लीग में ही इस साल की लीग के लिए क्वालिफाई किया था। क्वालिफाई करने के लिए 85.20 मीटर का कट-ऑफ था, नीरज ने वहां 89.08 मीटर थ्रो के साथ क्वालिफाई किया था। इस लीग से पहले वह चोट के कारण वह FBK गेम्स और पावो नूरमी गेम्स का हिस्सा बनने से चूक गए थे, चोट के ही कारण नीरज बर्मिंघम कॉमनवेल्थ गेम्स में भी पार्टिसिपेट नहीं कर सके थे।
8 अंक के साथ डायमंड लीग में टॉप पर नीरज
​​​​​डायमंड लीग 4 लेग में होती है। इस साल दोहा और लुसाने में लीग हो चुकी है, अब 21 जुलाई को मोनाको और 31 अगस्त को ज्यूरिख ​​​​​​में लीग होंगी। चारों लेग में एथलीट्स के स्कोर के आधार पर टॉप खिलाड़ी चुने जाते हैं, जो फाइनल में हिस्सा लेते हैं। इस साल का फाइनल अमेरिका के यूजीन में 16 और 17 सितंबर को होगा।
पिछले साल नीरज ने डायमंड लीग फाइनल में भी गोल्ड जीता था। वह इस साल अपना टाइटल डिफेंड करने के प्रयास में हैं। वे लुसाने में जीत के बाद 8 अंकों के साथ लीग टॉपर हैं और फाइनल के लिए क्वालिफाई कर चुके हैं। चेक गणराज्य के जैकुब वादलेज दूसरे नंबर पर हैं, उनके 7 पॉइंट्स हैं, जबकि ग्रेनेडा के एंडरसन पीटर्स 6 पॉइंट्स के साथ तीसरे नंबर पर हैं।
वर्ल्ड चैम्पियनशिप के लिए क्वालिफाई कर चुके हैं
नीरज चोपड़ा हंगरी के बुडापेस्ट में आयोजित होने वाली वर्ल्ड एथलेटिक्स चैम्पियनशिप 2023 में भी हिस्सा लेंगे। यह चैम्पियनशिप 19 से 27 अगस्त तक होगी। नीरज ने पिछले सीजन में सिल्वर जीता था। भारतीय टीम इस चैम्पियनशिप के इतिहास में केवल 2 मेडल जीत सकी है, उनमें से एक नीरज के नाम है।
पिछले साल यूजीन में नीरज चोपड़ा सिल्वर मेडल जीतने वाले पहले भारतीय बने थे। उनसे पहले 2003 में अंजू बॉबी जॉर्ज ने महिलाओं के लॉन्ग जम्प कॉम्पिटिशन में भारत के लिए पहला मेडल जीतकर इतिहास रचा था। उन्हें ब्रॉन्ज मेडल मिला था।